Sveriges tidligere statsleder Fredrik Reinfeldt er stærkt utilfreds med indførelsen af grænsekontrol på indrejse fra Sverige til Danmark

Sveriges statsminister fra 2006-2014 revser danskernes mentalitet efter indførslen af grænsekontrol mellem de to lande.

- Det er den slags 'os mod dem'-tankegang, der styrer hele verden i øjeblikket. Det er livsfarligt og vil kun skabe nye krige, siger Fredrik Reinfeldt ifølge nyheteridag.se.

Den tidligere partileder, for det liberal-konservative svenske parti Moderaterne, leverede sin svada på et seminar i Göteborg i sidste uge. Han mener, at danskerne mangler tillid, og at manglende tillid kan ende med at blive farligt.

- Jeg så i fjernsynet i går, at danskerne er stolte, for endelig skal de kontrollere alle svenskere. Det er næsten som om, vi kollektivt er blevet vanvittige i Sverige og derfor ikke må slippes ind i Danmark. For så bliver Danmark smittet, siger Fredrik Reinfeldt.

Den danske justitsminister Nick Hækkerup har forklaret, at indførslen af grænsekontrollen med, at man vil komme eksplosioner og skyderier til livs. I august blev to svenske statsborgere anholdt for at have sprængt facaden på Skattestyrelsens bygning i Nordhavn i luften.

- Vi vil ikke finde os i, at kriminelle bander placerer bomber eller skyder på gaden, sagde justitsministeren ved indførslen af grænsekontrollen i oktober.

Danmark har indført grænsekontrol på færgeovergangene ved Rønne, Grenå, Helsingør og Frederikshavn samt på Øresundsforbindelsen.